แบงก์ใหญ่ชิงฟิวเจอร์ฟันด์
คอนซัลเทรียม 2 กลุ่มชิงดำที่ปรึกษาไทยแลนด์ฟิวเจอร์ฟันด์ ดึงต่างประเทศร่วมแจมหวังขายส่วนหนึ่งให้นักลงทุนต่างชาติ
14 ก.ค. 2559

คอนซัลเทรียม 2 กลุ่มชิงดำที่ปรึกษาไทยแลนด์ฟิวเจอร์ฟันด์ ดึงต่างประเทศร่วมแจมหวังขายส่วนหนึ่งให้นักลงทุนต่างชาติ
รายงานข่าวจากกระทรวงการคลังเปิดเผยถึงความคืบหน้าในการจัดตั้งคณะที่ปรึกษาจัดตั้งกองทุนรวมโครงสร้างพื้นฐานเพื่ออนาคตประเทศไทย หรือไทยแลนด์ฟิวเจอร์ฟันด์ ว่า ขณะที่มี 2 กลุ่มที่เสนอตัวเข้ามา ประกอบด้วย กลุ่มแรก มีธนาคารกรุงไทย บริษัทหลักทรัพย์ (บล.) ฟินันซ่า บล.ภัทร บล.เจพีมอร์แกน โดยมีบริษัท เบเคอร์ แอนด์ แม็คเค็นซี่ เป็นที่ปรึกษากฎหมายอยู่ในกลุ่ม
สำหรับอีกกลุ่มหนึ่งประกอบด้วย ธนาคารกสิกรไทย ธนาคารไทยพาณิชย์ บล.บัวหลวง บริษัท มอร์แกนสแตนเลย์ โดยมีบริษัท วีระวงค์, ชินวัฒน์ และเพียงพนอ เป็นที่ปรึกษากฎหมายอยู่ในกลุ่ม
ทั้งนี้ กระทรวงการคลังจะดำเนินการคัดเลือกคณะที่ปรึกษาให้เสร็จภายในสัปดาห์นี้ โดยทั้งสองกลุ่มประกอบด้วยที่ปรึกษาการเงิน ที่ปรึกษากฎหมาย และผู้แทนจัดจำหน่าย ตามเงื่อนไขที่กระทรวงการคลังกำหนด โดยจะทำการศึกษารายละเอียดโครงการที่จะเข้ามาอยู่ในกองทุนทั้งโครงการที่มีรายได้แล้ว และโครงการที่จะเริ่มก่อสร้าง เพื่อกำหนดผลตอบแทนขั้นต่ำและขั้นสูงสุดที่จะให้กับนักลงทุน ซึ่งจะต้องดำเนินการเสร็จก่อนที่จะขายหน่วยให้กับนักลงทุนภายในสิ้นปีนี้
อย่างไรก็ตาม แม้ว่ารัฐบาลจะกำหนดเป้าหมายการระดมทุนผ่านกองทุนไทยแลนด์ฟิวเจอร์ฟันด์ 1 แสนล้านบาท แต่น่าจะขายให้กับนักลงทุนในไทยประมาณ 5 หมื่นล้านบาท เนื่องจากได้มีการศึกษาพบว่า เป็นวงเงินที่ตลาดการเงินของไทยน่าจะพอรับได้ โดยไม่กระทบต่อสภาพคล่องในระบบมากนัก ส่วนที่เหลืออีก 5 หมื่นล้านบาท จะขายให้กับนักลงทุนต่างประเทศ ทำให้การเสนอตัวเข้าเป็นคณะที่ปรึกษาของทั้งสองกลุ่ม จะมีผู้แทนจัดจำหน่ายที่สามารถทำตลาดในต่างประเทศได้ด้วย
ก่อนหน้านี้ เมื่อวันที่ 12 ก.ค.ที่ผ่านมา คณะรัฐมนตรี (ครม.) ได้ให้ความเห็นชอบปรับปรุงหลักเกณฑ์การจัดตั้งไทยแลนด์ฟิวเจอร์ฟันด์ ในเรื่องของแหล่งเงินทุน จากเดิมให้ใช้เงินหรือหลักทรัพย์จากกองทุนรวมวายุภักษ์ 1 และเงินของกระทรวงการคลัง (กค.) มูลค่ารวม 1 หมื่นล้านบาทในระยะแรก ได้ปรับปรุงใหม่เพื่อให้เกิดความสะดวกรวดเร็ว โดยให้กระทรวงการคลังลงทุนรายเดียววงเงินรวม 1 หมื่นล้านบาทตามเดิม
นอกจากนี้ ยังแก้ไขในเรื่องการรับประกันผลตอบแทนขั้นต่ำ โดยได้ปรับปรุงให้มีกองทุนหมุนเวียนเพื่อเป็นกลไกในการรับประกันผลตอบแทนให้แก่ผู้ถือหน่วยลงทุน ซึ่งจะทำให้รัฐบาลไม่ต้องสนับสนุนงบประมาณเพื่อประกันผลตอบแทนขั้นต่ำในกรณีที่ผลตอบแทนจากการลงทุนไม่เป็นไปตามที่กำหนด ทั้งนี้การจัดตั้งกองทุนหมุนเวียนปัจจุบันได้อยู่ระหว่างส่งร่างกฎหมายให้กรมบัญชีกลางในฐานะเลขานุการคณะกรรมการนโยบายการบริหารทุนหมุนเวียนพิจารณา